《韩氏周宣王时为侯尝入觐而归显父饯之尹吉甫作诵今司空康国公既老元祐丁卯朝京师戊辰春还许天子赐燕某赋是诗》
宋代·彭汝砺

在昔韩侯，受命以周。绍嗣禹功，以续祖考。韩侯入觐，玄衮介圭，以淑其旆。

韩侯归止，显父是饯。笾豆以践，奏鼓衎衎。韩侯燕喜，既多受祉。

施于子孙，为宋柄臣。以子且贤，长则上公。亦似前人，以赫厥庸。

公老许田，载见式时。朝以大疑，公为蓍龟。公去不留，天子是思。

薄言维之，旟旐以辉。都人咸喜，祝之千岁。国以元老，邦家是赖。

康公之德，寅亮孔硕。利泽在民，功在社稷。孰能诗之，以继韩奕。

诞发其声，施于罔极。

作者简介：彭汝砺，字器资，祖籍江西袁州区，饶州鄱阳（今江西鄱阳滨田村）人，生于宋仁宗康定二年（1041），卒于宋哲宗绍圣二年（1095）。宋英宗治平二年（1065）乙巳科状元。彭汝砺读书为文，志于大者；言行取舍，必合于义；与人交往，必尽试敬；而为文命词典雅，以古人之风范。著以《易义》、《诗义》、《鄱阳集》等。彭汝砺去世后被安葬在江西省鄱阳县双港镇，其后裔以鄱阳滨田，双港为中心，散居全国各省市等地。